Jabuli 44
Lar i kare mukato ki ayelayela me kare-ni
1Ai Lubaŋa, doŋ watyeko winyone ki itwa,
dok kwarowa bene gutito botwa,
tic ducu ma yam itiyo i karegi,
i kare macon muka to:
2iryemo lurok woko ki twero ii kikomi,
imiyo joni gubedo i lobogi macalo yadi ma ipito;
iuno lwak me rok mapol
ento imiyo kwarowa gubedo ki kuc.
3Lwakki pe guloyo lobo meno ki pala lucwangi,
pe gulimo Loc pi twerogi;
ento meno obedo pi tweroni ki pi tekki,
dok pi ceŋŋi ma oryeny i komgi;
pien onoŋo in cwinyi yom i komgi.
4In keken aye Kabakana ki Lubaŋana,
ma yam iciko pi loc bot Yakobo.
5Pi konnyi miyo wabiryemo lukworwa gidok piny,
dok wabinyono jo ma gibino ka monyowa pi nyiŋi.
6Pe ageno atumma,
dok pala lucwanna bene pe twero Lara.
7Ento in aye ma ilarowa ki i cin lukworwa,
ci imiyo lewic omako jo ma gidagwa.
8Wabedo ka nyatte i Lubaŋa teretere,
dok wabimedde ka pwoyo nyiŋi matwal.
9Ento in doŋ ityeko bolowa woko dok imiyo wadoko mayot,
pe inywako yo me ci to ka lweny kacel ki monywa.
10Imiyo walokke ki bot lumerokwa wadwogo woko cen;
ci imiyo lukworwa guyako jami mapol ata.
11Imiyo wadoko calo romi me aneka,
dok ikeyowa woko i kin lurok.
12Icato lwakki i wel manok mo,
pe imito ni gicul wel madwoŋ pigi.
13Imiyo luwotwa ma gibedo cok kwedwa giloko lok aŋec i komwa,
imiyo jo ma gibedo i kabedo murumowa gicayowa dok giŋalowa.
14Imiyo wadoko lok aboka i kin lurok,
wadoko ginanyera i kin rok ducu.
15Abedo ki cwercwiny dyeceŋ jwi,
ma noŋo waŋa olwal woko ki lewic,
16pi winyo lok cac pa jo ma giloko lok aŋec i komwa,
ki lok pa jo ma ginywarowa,
dok pi neno lukworwa ma gin lucul kwor
ma gubino ka lewny i komwa.
17Man ducu doŋ otimme i komwa,
kadi bed wiwa pe owil i komi,
dok bene kadi pe watero gicikkeni.
18Cwinywa pe oa ki i komi wacel,
dok bene pe waŋak wabwoto lubo cikki.
19Itenyowa woko liyak i kabedo pa too,
iumowa woko lipuk ki colpiny mapek.
20Ka ce nene wiwa owil woko i kom nyiŋ Lubaŋawa,
nyo ka onoŋo wacako woro lubaŋa mukene ma yam pe waŋeyo,
21kono Lubaŋa mono pe oroto man oŋeyo woko?
En ŋeyo muŋ ducu ma tye i cwiny dano.
22-En to gibedo ka nekowa dyeceŋ jwi piri,
gikwanowa macalo romi me aneka.
23Co woko, ai Rwot! Piŋo inino anina?
Co woko! Pe ibolwa woko matwal!
24Piŋo ikanne woko ki botwa?
Piŋo wii wil woko i kom can ma watyekwede
kun iŋeno anena ka giunowa?
25Wapoto woko ducu piny i ŋom;
waryebbe piny i apwa pien tipowa doŋ ool.
26A malo, bin ilarwa!
Larwa pi mar meri ma pe lokke!